O B E C Poša, 094 21 Poša 241



# Všeobecne záväzné nariadenie

**č. 2/2021**

o udržiavaní čistoty v obci, ochrane verejnej zelene a verejnom poriadku na území obce Poša.

*Návrh VZN: - vyvesený na úradnej tabuli obce dňa : 30.11.2021*

 *- zvesený dňa 14.12.2021*

*VZN schválené Obecným zastupiteľstvom v obci Poša dňa 15.12.2021 pod č. : 2/2021*

*VZN vyvesené na úradnej tabuli obce dňa : 15.12.2021.*

*VZN zvesené z úradnej tabule obce dňa : 31.12.2021.*

***VZN nadobúda účinnosť dňom 01.01.2022***

úradná pečiatka

s erbom obce

 za obec :

Obec Poša (ďalej aj ako „**obec**“) týmto v súlade s § 6 v spojení s § 4 ods. 5 písm. a) bod 2 a bod 5, ods. 3 písm. g) a n) zákona č. 369/1990 Zb. o obecnom zriadení, § 5 ods. 1 zákona č. 282/2002 Z. z. ktorým sa upravujú niektoré podmienky držania psov, § 2 ods. 5 a 6 zákona č. 219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb, § 53 ods. 2 zákona č. 58/2014 Z.z. o výbušninách, výbušných predmetoch a munícii a o zmene a doplnení niektorých zákonov vydáva nasledovné

**VŠEOBECNE ZÁVÄZNÉ NARIADENIE**

**o udržiavaní čistoty v obci, ochrane verejnej zelene a verejnom poriadku na území obce Poša**

**č. 2/2021**

**PRVÁ ČASŤ**

**VŠEOBECNÉ USTANOVENIA**

**§ 1 Účel a predmet nariadenia**

1. Účelom tohto všeobecne záväzného nariadenia (ďalej len „**nariadenie**“) je utvárať a chrániť zdravé podmienky a zdravý spôsob života a práce obyvateľov obce, chrániť životné prostredie, ako aj zabezpečovať a chrániť verejný poriadok v obci.
2. Toto nariadenie stanovuje pravidlá
3. udržiavania čistoty v obci;
4. ochrany verejnej zelene;
5. zabezpečenia ochrany verejného poriadku;

na území obce.

**§ 2 Vymedzenie základných pojmov**

1. Verejne prístupným miestom sa pre účely tohto nariadenia rozumie verejné priestranstvo definované v osobitnom zákone[[1]](#footnote-1)) (ďalej len „**verejne prístupné miesto**“ alebo „**verejné priestranstvo**“).
2. Verejnoprospešným zariadením sa pre účely tohto nariadenia rozumie každé zariadenie a jeho funkčné časti, slúžiace prechodne alebo trvale verejnosti. Sú to najmä preliezačky detských ihrísk, lavičky a sedačky slúžiace na oddych, stojany na bicykle, zábradlia, verejné osvetlenie, verejné telekomunikačné zariadenia, dopravné a iné orientačné označenia, reklamné tabule, kanálové skruže, poklopy a vpuste dažďovej vody, bleskozvody, koše na odpadky, nádoby na smeti, zábrany stavebných jám, stavebné lešenia a oplotenia, pokiaľ sú umiestnené na verejnom priestranstve, silové energetické, telekomunikačné a zabezpečovacie káble, svetelné signalizačné zariadenia, rampy, zvodidlá a iné.
3. Pre účely tohto nariadenia je pojem alkoholický nápoj definovaný v osobitnom predpise[[2]](#footnote-2)).
4. Verejným poriadkom sa pre účely tohto nariadenia rozumie súhrn pravidiel správania sa na verejnosti. Tento súhrn tvoria pravidlá uvedené v právnych normách, ako aj pravidlá správania sa, ktoré nie sú právne vyjadrené, ale ich dodržiavanie je podľa všeobecného názoru a presvedčenia nevyhnutnou podmienkou riadneho spoločenského spolunažívania a vo verejnom záujme.
5. Nočným pokojom sa pre účely tohto nariadenia považuje doba určená pre zabezpečenie zdravého a nerušeného pokoja a odpočinku obyvateľov obce.
6. Prevádzkarňou sa pre účely tohto nariadenia rozumie priestor, v ktorom sa prevádzkuje živnosť; nie je ním priestor súvisiaci s prevádzkovaním živnosti ani technické a technologické zariadenie určené na prevádzkovanie živnosti alebo súvisiace s prevádzkovaním živnosti (ďalej len „**prevádzkareň**“ alebo „**prevádzka**“).
7. Uzavretou spoločnosťou sa pre účely tohto nariadenia rozumie skupina osôb, ktorá sa oprávnene zdržuje v prevádzke, a to na základe pozvania, povolenia alebo so súhlasom prevádzkovateľa, pričom nejde o verejne prístupnú akciu alebo verejne prístupné poskytovanie služieb v prevádzke (napr. svadba, oslava životného jubilea a pod.).
8. Verejnou zeleňou sa pre účely tohto nariadenia rozumejú dreviny, byliny a ich spoločenstvá, vyvinuté na určitej ploche prirodzeným vývojom alebo zámerným, cieľavedomým usmerňovaním zo strany obce.

**DRUHÁ ČASŤ**

**O UDRŽIAVANÍ ČISTOTY A OCHRANY VEREJNEJ ZELENE**

**§ 3 Užívanie verejného priestranstva a dodržiavanie čistoty**

1. Každý je povinný užívať verejné priestranstvo spôsobom a v rozsahu zodpovedajúcom jeho určeniu a v súlade s právnymi predpismi upravujúcimi ich užívanie.
2. Osobitne užívať verejné priestranstvo podľa osobitného predpisu[[3]](#footnote-3)) je možné jedine na základe rozhodnutia obce o vyrubení dane za užívanie verejného priestranstva[[4]](#footnote-4)).
3. V záujme ochrany zdravia, bezpečnosti občanov a s cieľom zlepšiť vzhľad, čistotu a životné prostredie v obci, sa každý musí zdržať akýchkoľvek činností, ktorými by mohlo dôjsť k znečisteniu alebo poškodeniu verejného priestranstva, verejnoprospešných zariadení, znečisteniu zložiek životného prostredia, t.j. pôdy, vodných tokov, podzemných vôd a ovzdušia. **Predovšetkým je zakázané:**
4. odkladať a odhadzovať odpadky (obaly z tovaru, ohorky z cigariet, žuvačky, vrecia s odpadom a pod.) na miesta, ktoré na to nie sú určené;
5. rozsypávať, vysypávať zvyšky a odpadky z jedál a vylievať nápoje;
6. spaľovať odpad, vypaľovať trávu, spaľovať lístie;
7. spaľovanie akéhokoľvek odpadu a zakladanie ohňa v zberných nádobách na odpad;
8. vyberať, triediť a rozhadzovať odpad z kontajnerov a odpadových nádob, ak nejde o osoby na to určené;
9. roznášať blato a iné nečistoty kolesami vozidiel na verejné priestranstvo;
10. umývať a čistiť motorové vozidlo mimo miest na to určených s výnimkou vysávania a čistenia interiéru vozidla, nutného čistenia skiel, reflektorov, koncových svetiel, evidenčných čísel vozidiel;
11. znečisťovať prostredie unikajúcim motorovým olejom, pohonnými látkami, splaškovými vodami alebo prepravovaným tovarom;
12. znečisťovať vodné toky, nádrže a melioračné kanály, poškodzovať ich zariadenia a ohrozovať či poškodzovať život živočíchov a rastlín v nich žijúcich;
13. odcudzovať a trhať kvety, lámať konáre alebo inak poškodzovať či odstraňovať kvety, stromy a kry, ktoré sú súčasťou verejnej zelene a iným spôsobom poškodzovať zeleň;
14. umiestňovať plagáty, inzeráty, reklamy na iných miestach ako na to určených.
15. Prevádzkovatelia predajných zariadení a zariadení poskytujúcich služby umiestnených na verejnom priestranstve (vrátane exteriérového posedenia funkčne súvisiaceho s prevádzkami pohostinských zariadení) (ďalej len „**predajné zariadenia**“) sú povinní priebežne počas prevádzkového času zabezpečovať čistotu a poriadok na mieste predajného zariadenia, a to odstraňovaním odpadu, ktorý pochádza z ich prevádzok a umiestnením dostatočného počtu košov na odpad s ich pravidelným vyprázdňovaním, avšak nie do smetných nádob zabezpečených obcou.
16. Prevádzkovatelia predajných zariadení podľa predchádzajúceho odseku sú povinní bezodkladne po skončení prevádzkového času vypratať predajné zariadenie, vyčistiť verejné priestranstvo a uviesť ho do pôvodného stavu.
17. Zberné nádoby na komunálny odpad smú byť umiestnené na verejnom priestranstve iba na nevyhnutne potrebný čas pred ich odvozom (vyprázdnením).
18. Vlastník, správca a užívateľ nehnuteľnosti hraničiacej s verejným priestranstvom je povinný:
19. starať sa o svoj pozemok takým spôsobom, aby zabránil šíreniu inváznych druhov rastlín a dodržiavať ostatné povinnosti pri údržbe zelene;
20. udržiavať nehnuteľnosti v takom stave, aby nečistoty z nich pochádzajúce neznečisťovali a nepoškodzovali verejné priestranstvo, neprekážali pri jeho využívaní, neohrozovali bezpečnosť a práva iných osôb a nenarúšali vzhľad a životné prostredie obce;
21. udržiavať nehnuteľnosti v takom stave, aby nedošlo k premnoženiu hlodavcov, hmyzu, resp. iných nežiadúcich živočíchov a v prípade potreby vykonať jej deratizáciu, dezinfekciu a dezinsekciu;
22. udržiavať steny a priečelia nehnuteľnosti v čistote, bez nevhodných nápisov, kresieb a hesiel tak, aby svojim technickým stavom nenarúšali estetický vzhľad obce a neohrozovali bezpečnosť občanov (napr. opadávajúca omietka, deravé odkvapové žľaby a zvody);
23. odstraňovať zo striech nahromadený sneh, príp. ľadové kvaple, aby nedochádzalo k ohrozovaniu života, zdravia a majetku osôb.

**§ 4 Zodpovednosť za znečistenie**

1. Každý, kto konaním svojim alebo konaním zvierat vo svojom vlastníctve, správe a užívaní spôsobí znečistenie alebo poškodenie verejného priestranstva, zodpovedá za jeho bezodkladné odstránenie, resp. vykonanie nápravy na vlastné náklady. Ak nezabezpečí odstránenie, resp. vykonanie nápravy, znečistenie alebo poškodenie odstráni obec a to na náklady toho, kto znečistenie alebo poškodenie spôsobil

**§ 5 Ochrana verejnej zelene**

1. Ochrana verejnej zelene je komplexná činnosť zameraná na udržanie všetkých jej funkcií v urbanizovanom prostredí, v zmysle rešpektovania princípu trvalej udržateľnosti. Cieľom ochrany verejnej zelene je predchádzanie vplyvom a zásahom, ktoré ohrozujú, poškodzujú alebo ničia stav a podmienky rastu a vývoja verejnej zelene
2. Verejná zeleň sa môže využívať primeraným spôsobom, ktorý vyplýva z jej účelu, pre ktorý bola zriadená. Každý je povinný pri užívaní verejnej zelene dbať na jej ochranu a zdržať sa činnosti, ktorá môže mať za následok ohrozenie, poškodenie alebo zničenie verejnej zelene.
3. V záujme ochrany verejnej zelene sa zakazuje odcudzovať a trhať kvety, lámať konáre alebo inak poškodzovať či odstraňovať kvety, stromy a kry, ktoré sú súčasťou verejnej zelene a iným spôsobom poškodzovať verejnú zeleň.

**TRETIA ČASŤ**

**ZABEZPEČENIE VEREJNÉHO PORIADKU**

**§ 6 Zákaz vstupu so psom**

1. Zakazuje sa vstup so psom, okrem vodiaceho psa a služobného psa na verejné priestranstvá, ktoré sú označené piktogramom, pozostávajúcim z preškrtnutej siluety psa, najmä na:
	1. detské ihriská;
	2. detské pieskoviská;
	3. športoviská;
	4. školy a školské zariadenia a predškolské zariadenia;
	5. cintoríny;
	6. pamätníky a iné verejne prístupných miestach požívajúcich pietu alebo všeobecnú úctu.

**§ 7 Dodržiavanie podmienok nočného pokoja**

1. Nočným pokojom je čas od 22.00 hod. do 6.00 hod. nasledujúceho dňa.
2. Zakazuje sa rušiť nočný pokoj.

**§ 8 Zákaz požívania alkoholických nápojov**

1. Z dôvodu ochrany verejného poriadku sa zakazuje požívať alkoholické nápoje:
2. na autobusových zastávkach a v okruhu desať metrov od vymedzenej plochy nástupíšť alebo autobusovej zastávky;
3. v areáloch kostolov, cintorínoch a iných verejne prístupných miestach požívajúcich pietu alebo všeobecnú úctu;
4. v areáli škôl, školských zriadení, predškolských zariadení a detských ihrísk a v okruhu päťdesiat metrov od areálu školy, predškolského zariadenia a detských ihrísk;
5. na inom verejnom priestranstve neuvedenom v písm. a) až c) v čase od 22.00 hod. do 06.00 hod..
6. Zákaz požívať alkoholické nápoje na verejnom priestranstve podľa odseku 1 písm. d) neplatí:
7. dňa 31. 12. kalendárneho roka v čase od 22.00 hod. do 24.00 hod.;
8. dňa 01.01. kalendárneho roka v čase od 00.00 hod. do 06.00 hod;
9. na verejných kultúrnych, spoločenských, telovýchovných, športových a turistických podujatiach, na ktorých organizácii sa obec podieľa alebo ich organizuje;
10. na podujatiach, pri ktorých je to dovolené priamo zákonom[[5]](#footnote-5)) a to v rozsahu tohto zákonného povolenia;
11. na verejne prístupných miestach, kde sú umiestnené sezónne exteriérové posedenia funkčne súvisiace s prevádzkami pohostinských zariadení;
12. na trhových miestach počas ich prevádzkového času;
13. pre svadobčanov a osôb zúčastnených na svadobnom obrade alebo svadobnej hostine v priestoroch alebo pri stavbe, kde sa svadobný obrad alebo svadobná hostina konala;
14. v okruhu päťdesiat metrov od prevádzky, v ktorej sa koná akcia pre uzavretú spoločnosť;

**§ 9 Obmedzenie používania zábavnej pyrotechniky**

1. Z dôvodu ochrany verejného poriadku je na území obce v období od 2. januára do 30. decembra príslušného kalendárneho roka zakázané používať pyrotechnické výrobky kategórie P1 a T1 v čase od 18.00 hod. do 06.00 hod.;
2. Používanie pyrotechnických výrobkov iných kategórií je regulované v osobitnom predpise[[6]](#footnote-6)).

**ŠTVRTÁ ČASŤ**

**KONTROLA A SANKCIE**

**§ 10 Kontrola a sankcie**

1. Sankcie a postup obce pri porušení tohto nariadenia stanovujú osobitné predpisy[[7]](#footnote-7)).

**PIATA ČASŤ**

**ZÁVEREČNÉ USTANOVENIA**

**§ 11 Záverečné ustanovenia**

1. Toto nariadenie nadobúda platnosť dňom jeho vyhlásenia a účinnosť pätnástym dňom od jeho vyvesenia na úradnej tabuli obci.

V Poši, dňa 15.12.2021

Mgr. Tadeáš Malý

Starosta obce

1. ) § 2b ods. 1 zákona č. 369/1990 Zb. o obecnom zriadení [↑](#footnote-ref-1)
2. ) § 1 zákona č. 219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb [↑](#footnote-ref-2)
3. ) § 30 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady [↑](#footnote-ref-3)
4. ) § 13 VZN obce Poša č. 10/2019 o miestnych daniach a miestnom poplatku za komunálne odpady a drobné stavebné odpady [↑](#footnote-ref-4)
5. ) napr. § 2 ods. 1 písm. a) bod 4. zákona č. 219/1996 Z.z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb [↑](#footnote-ref-5)
6. ) Zákon č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov [↑](#footnote-ref-6)
7. ) napr. § 27b zákona č. 369/1990 Zb. o obecnom zriadení; zákon č. 372/1990 Zb. o priestupkoch; § 78 a nasl. zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov; § 7 zákona č. 282/2002 Z. z., ktorým sa upravujú niektoré podmienky držania psov [↑](#footnote-ref-7)